Man regner dog med, at forlystelserne vil åbne i løbet af dagen.

Torsdag vågnede nordjyderne op til et noget overraskende syn. Der var nemlig faldet sne flere steder, og nogle steder var der op til flere centimeter sne, som dækkede landskabet. Selvom man efterhånden har en del erfaring med det hvide, smukke og nogle gange besværlige sne, så er der alligevel opstået nogle problemer i forbindelse med frosten og kulden. - Jeg kan ikke huske, at vi har prøvet det før, men vi har heller ikke rigtig haft åbent i påsken før. Det her er tredje gang, fortæller direktør for Fårup Sommerland, Niels Jørgen Jensen, til TV2 Nord. Færre gæster I Fårup Sommerland åbnede man for sæsonen mandag den 3. april, og her i påsken var planen egentlig at mange skulle lægge vejen forbi. Det var også tilfældet de første tre dage i ugen, men torsdag har sneen altså påvirket besøgstallet allerede. - Gæsteantallet er noget mindre, når der ikke er solskin. Gæsterne ser jo også vejrudsigten, og så vælger mange typisk at komme en anden dag. Det mærker vi også i dag, konstaterer Niels Jørgen Jensen. Det er dog ikke uvant for sommerlandet, at der kan være dage med dårligt vejr og færre besøgende. Derfor tager direktøren det ikke så tungt. - Vi er vant til henover sæsonen at vejret varierer. Giver andre problemer Grundet sneen er forlystelsesparken dog også udfordret på andre områder end blot antallet af besøgende. Man har nemlig måttet lukke for flere rutsjebaner, da sne på skinnerne kan være farligt. - Hvis der ligger sne på vognbanen, kan vognene skubbe sneen sammen og dermed bremse vogntoget eller vognene, så det driller lidt, forklarer direktøren. Det er forlystelserne Orkanen, Saven, Fønix, Pindsvinet, Falken, Mine Expressen, Lynet og Flagermusen, der er lukket på nuværende tidspunkt. Dog forventer man at kunne åbne dem i løbet af dagen. - Temperaturen stiger, så vi håber, at det får sneen til at falde af. Vi regner med at kunne åbne dem en gang ved middagstid, pointerer Niels Jørgen Jensen. Direktøren fortæller også, at alle besøgende bliver oplyst omkring de lukkede forlystelser ved indgangen i tilfælde af, at man ikke har set det Facebook-opslag, som man har delt.